b'\n_START_ARTICLE_\nNHL-kausi 1930\xe2\x80\x931931\n_START_SECTION_\nRunkosarja\n_START_PARAGRAPH_\nSuuri lamakausi oli alkanut verottaa NHL:\xc3\xa4\xc3\xa4. Taloudellisten ongelmien selvitt\xc3\xa4miseksi Pittsburgh Pirates muutti Philadelphiaan, ja siit\xc3\xa4 tuli Philadelphia Quakers, mutta joukkueessa ei ollut mit\xc3\xa4\xc3\xa4n, mill\xc3\xa4 se olisi voittanut otteluita tai faneja puolelleen. Tarkoituksena oli, ett\xc3\xa4 joukkue viipyisi Philadelphiassa vain siihen asti, kunnes Pittsburghiin saataisiin uusi areena. Hallia ei kuitenkaan rakennettu, joten joukkueen historia p\xc3\xa4\xc3\xa4ttyi ainoastaan yhden uudessa kaupungissa vietetyn kauden j\xc3\xa4lkeen. My\xc3\xb6s Ottawa Senators oli taloudellisissa vaikeuksissa, mutta muuttamisen sijaan joukkue myi t\xc3\xa4htens\xc3\xa4 ja tulevan Hockey Hall of Fame -pelaajan King Clancyn Toronto Maple Leafsille 35\xc2\xa0000 dollarista ja kahdesta pelaajasta. T\xc3\xa4m\xc3\xa4 vahingoitti joukkuetta, ja yleis\xc3\xb6m\xc3\xa4\xc3\xa4r\xc3\xa4t v\xc3\xa4heniv\xc3\xa4t entisest\xc3\xa4\xc3\xa4n. Tosin vaikka ottelu Philadelphia Quakersia vastaan ei juurikaan ker\xc3\xa4nnyt yleis\xc3\xb6\xc3\xa4, seurasi Montreal Canadiensin voittoa Ottawasta yli 10\xc2\xa0000 silm\xc3\xa4paria. Ottawan fanit olivat selv\xc3\xa4stikin valikoivia sen suhteen, mit\xc3\xa4 joukkueita he tulivat katsomaan._NEWLINE_Runkosarjan pistep\xc3\xb6rssin voitti Howie Morenz, joka houkutteli lamakaudesta huolimatta runsaasti yleis\xc3\xb6\xc3\xa4 NHL-kaukaloihin muuallakin kuin Montrealissa. Detroit Cougars vaihtoi kaudelle 1930-31 nimens\xc3\xa4 Detroit Falconsiksi.\n_START_SECTION_\nPudotuspelit\n_START_PARAGRAPH_\nPudotuspeleiss\xc3\xa4 kummankin divisioonan sijoille 2-3 sijoittuneet pelasivat vastakkaisen divisioonan joukkueita vastaan p\xc3\xa4\xc3\xa4syst\xc3\xa4 v\xc3\xa4lieriin. V\xc3\xa4lieriin p\xc3\xa4\xc3\xa4siv\xc3\xa4t suoraan divisioonien voittajajoukkueet. v\xc3\xa4lieriss\xc3\xa4 kohtasivat toisensa divisioonien voittajat, sek\xc3\xa4 ensimm\xc3\xa4iselt\xc3\xa4 kierrokselta jatkoon p\xc3\xa4\xc3\xa4sseet. Puoliv\xc3\xa4lieriss\xc3\xa4 paremmuuden ratkaisivat kahden ottelun yhteismaalit. Divisioonavoittajien v\xc3\xa4lier\xc3\xa4 ja loppuottelu pelattiin paras viidest\xc3\xa4 menetelm\xc3\xa4ll\xc3\xa4._NEWLINE_Chicago Black Hawks otti varhaisen 2\xe2\x80\x931-johdon ensi kertaa paras viidest\xc3\xa4 -j\xc3\xa4rjestelm\xc3\xa4ll\xc3\xa4 pelatussa loppuottelusarjassa. Montreal Canadiens tuli kuitenkin takaisin peliin mukaan ja voitti sarjan lopulta 3\xe2\x80\x932. T\xc3\xa4m\xc3\xa4 oli joukkueen toinen per\xc3\xa4kk\xc3\xa4inen Stanley Cup -voitto.'